יוסף חדאד

יוּסֵף חדאד (בערבית: يوسف حداد; נולד ב-3 בספטמבר 1985) הוא ערבי-ישראלי נוצרי, פעיל הסברה ציוני בישראל ובעולם, פעיל חברתי במגזר הערבי בישראל, אושיית רשת ומנכ"ל עמותת "ביחד – ערבים זה לזה" הפועלת לחיבור החברה הערבית לחברה הישראלית.

 קורות חיים 
חדאד נולד בחיפה למשפחה ערבית-נוצרית, אמו עבדה כמורה ואביו היה כומר, איש עסקים וטייס אזרחי, הוא השני מבין 4 אחים. כשהיה בן שלוש עברה משפחתו לנצרת, שם התחנך בבית הספר הטכנולוגי דון בוסקו. בשנת 2003 החליט להתנדב לצה"ל בעקבות הפיגוע במסעדת מקסים באותה שנה, ושירת בחטיבת גולני. סיים קורס מ"כים בהצטיינות ושרת כמפקד וסמל מחלקה בגדוד 51.

במהלך מלחמת לבנון השנייה לחם גדודו בקרב בינת ג'בייל, בו נהרגו שמונה לוחמים ובהם הסמג"ד רועי קליין, ובעקבותיו עוטר הגדוד בצל"ש. ביולי 2006, בתקרית אחרת נפצע קשה מטיל, כף רגלו הימנית נקטעה, והוא נפגע במספר מקומות נוספים. באשפוזו חוברה כף רגלו מחדש והוא עבר טיפול ושיקום במשך כשנה. הוא הוגדר כנכה צה"ל. כתוצאה מכך הוא מתמודד עם פוסט טראומה.

חדאד התחיל את לימודיו לתואר ראשון במדעי המדינה באוניברסיטת בר-אילן, אך פנה להסברה ולא השלים את לימודיו. הוא בוגר תוכנית LEAD20 למנהיגים צעירים מרחבי העולם ב (MIT) ושימש כמנהל פרויקט ומנהל תפעול בחברה למחקרי שוק.

הוא מרצה במדינות שונות. בין 2021 ל-2024 עבד בערוץ "i24NEWS" כשדרן בערבית ובאנגלית. הוא כותב טורים גם באתרים נוספים כדוגמת "ישראל היום" ו-"TheMarker".

ביוני 2024 הוענק לו תואר דוקטור לשם כבוד מאוניברסיטת אריאל.

 הסברה ופעילות ציבורית בולטת 
ממוזער|שמאל|250px|חדאד ופעילים בעמותת "ביחד – ערבים זה לזה" באירוע זיכרון בסלון בכסרא סמיע, אפריל 2019
ממוזער|שמאל|250px|יוסף חדאד ואמילי שריידר עם משלחת של עמותת "ביחד – ערבים זה לזה" באושוויץ-בירקנאו, אפריל 2022
ממוזער|שמאל|250px|אביה וגיא הוכמן, יוסף חדאד ואמילי שריידר בטקס הענקת פרס גיבורי העורף, הספרייה הלאומית בירושלים, 21 בינואר 2024

בשנת 2006 חדאד החל את פעילותו בהסברה במסגרת ארגון נכי צה"ל והוא פועל למען ההסברה הישראלית ברחבי העולם ונגד קמפיין החרם על ישראל של ה-BDS, ונגד האנטישמיות החדשה באוניברסיטאות.

במאי 2018 הקים את עמותת "ביחד – ערבים זה לזה" ובמסגרתה הוא מקדם פעילויות חינוך, חברה וקידום שילוב אזרחים ערבים-ישראלים בחברה הישראלית. בין שאר הפעילויות - עידוד ותמיכה במתנדבים לשירות הלאומי-אזרחי, מתוך מטרה לסייע לצעירים לגבש זהות ישראלית ולהובילם להרגשת שייכות למדינה. הוא עומד בראש העמותה ומשמש כמנכ"ל העמותה.

הוא מופיע בקולג'ים ברחבי העולם ומציג את הצד הישראלי. ב"שבוע האפרטהייד" בדרום אפריקה התעמת עם מנהיג ארגון ה-BDS בתוכנית מרכזית שם.

חדאד מתראיין מדי פעם בערוצי תקשורת זרים באנגלית, ולעיתים גם בערוצי תקשורת ערביים בערבית. כך למשל התראיין ברשת "אל-ערביה" הסעודית במבצע שומר החומות התראיין בגופי תקשורת שונים בעולם והפיץ תכנים להם נחשפו מיליונים.

במרץ 2021, בדיון במועצת האומות המאוחדות לזכויות אדם, תקפו איראן, קטר והפלסטינים את ישראל והאשימו אותה שתוכנית החיסונים שלה היא גזענית. לאחריהם קיבל חדאד את רשות הדיבור בשם ארגון זכויות האדם "UN Watch" והגיב על האשמותיהם.

חדאד מתראיין בערוצי התקשורת בישראל, בהם הוא מתעמת לעיתים עם נציגים שונים של המגזר הערבי. כך, למשל, מתח ביקורת על אופייה של מחאה נגד הפשיעה במגזר הערבי ואזלת היד של הרשויות, שבה הניפו הללו דגלי פלסטין בעוד, לדבריו, כאזרחים ישראלים המלינים על בעיות ישראליות חשובות, היה עליהם להניף את דגלי המדינה. חדאד מבקר גם את התקשורת בישראל, למשל את ערוץ 13, כאשר הציגו בו קטגוריה המסווגת פיגועים ככאלו שבוצעו ממניע אישי.

חדאד משתתף בדיוני ועדות וכנסים בכנסת. לצד השתתפותו בנושאים הקשורים לחברה הערבית, הוא משתתף גם בעבודת השדולה למניעת המאבק בתנועת החרם על ישראל, ובמאבק על שמירת חופש הביטוי ברשתות החברתיות מחד, וההגנה המצופה מהחברות מפני מתן האפשרות לתמיכה בטרור והסתה באמצעותן וכן במאבק נגד אנטישמיות ושיח של שנאה ברשת. בין מסריו בדיוני הוועדות חוזר חדאד גם על הצורך בכך שהחברה היהודית תכיר טוב יותר את השפה הערבית, על מנת להבין מול אילו אויבים הם עומדים בפלטפורמות האינטרנט והעיתונות.

חדאד נחשב לאושיית רשת, ולפעילותו ברשתות החברתיות "פייסבוק", "טוויטר" ו"טלגרם" ישנם עוקבים רבים. בין היתר, הוא יוצר סרטוני הסברה בערבית, באנגלית ובעברית, המסייעים להסברה באמצעות הרשתות החברתיות וביוטיוב והטמעתם ברשת כחומרי הסברה שיש להם רלוונטיות לאורך זמן. לקראת הבחירות לנשיאות ישראל בשנת 2021 פרסם את תמיכתו במרים פרץ.

חדאד פעיל ביוזמות קירוב הלבבות בין החברה הערבית ליהודית. בין היתר, במסגרת עמותת "ביחד – ערבים זה לזה", יזם ב-2019 את זיכרון בסלון בחברה הערבית ישראלית, את טקס יום השואה הראשון על אדמת מדינה ערבית (איחוד האמירויות), ואת הטקס הראשון ביום הזיכרון לחללי צה"ל בחברה הערבית, באתר הנצחה המוקדש לחיילי החברה הערבית שמתו בשירות בצה"ל. חדאד עצמו מוזמן להופיע ולייצג בטקסים וכנסים רשמיים שונים כגון בטקס יום השואה בפלורידה ב-2019 בטקס ביום ההוקרה לפצועי מערכות ישראל ונפגעי האיבה ב-2020 ובכנס השנתי של ארגון הקהילה הישראלית-אמריקאית (IAC) בדצמבר 2021. זאת, במטרה להנגיש את זיכרון השואה לחברה הערבית בישראל ובעולם.

חדאד חבר בפורום "המסע לעמק השווה", יוזמה לדיאלוג משותף במחלוקות ובפערים בחברה הישראלית.

באפריל 2020 נבחר יוסף חדאד לרשימת ה-50 משפיענים פרו-ישראלים, מטעם "Social Lite Creative", ובנובמבר נבחר לרשימת 40 המשפיענים למען ישראל באינטרנט, מטעם סינדיקט החדשות היהודי (JNS).

בדצמבר 2021 הוענק לחדאד, לצד אישים נוספים, פרס "האור של ישראל" בטקס מטעם משרד החוץ הישראלי. הזוכים בטקס הגיעו מתחומים שונים, בהם ייצגו את ישראל בעולם באמצעות הצטיינות בזירה המקצועית שלהם לצד פעילות למען תדמית ישראל בתקשורת וברשתות החברתיות.

ב-20 בדצמבר 2022 זכה בפרס בגין לשנת ה'תשפ"ג (2022) לצד דוד עברי ועמותת "אור למשפחות".

ב-26 באוגוסט 2023 הותקפו חדאד ובני משפחתו במטוס בדובאי על ידי ערבים ישראלים. התקיפה כללה קללות וגידופים ואלימות פיזית.

ב-12 בדצמבר 2024 הוציא לאור את ספרו הראשון "תנו לי להסביר".

הסברה במלחמת חרבות ברזל
ממוזער|מסעב חסן יוסף (משמאל) ויוסף חדאד באוניברסיטת אוקספורד, 28 בנובמבר 2024|300x300 פיקסלים
ממוזער|יוסף חדאד במסע הסברה, מציג בפני קהל של 600 איש בדצמבר 2024, בוונקובר שבקנדה.|250x250 פיקסלים
ממוזער|חדאד ושורדת השבי אמילי דמארי, יוני 2025|444x444 פיקסלים

החל מ-7 באוקטובר 2023, עם תחילת מלחמת חרבות ברזל, החל חדאד במסע הסברה נרחב ברשתות החברתיות, בעברית, באנגלית, בערבית ובשפות נוספות, באתר "יוטיוב", בעד ישראל ונגד מעשי "חמאס" ו"הג'יהאד האסלאמי", על פועלו העניקה לו המועצה הציונית בישראל את אות "גיבורי העורף". הוא מרבה להופיע באולפנים ורשתות התקשורת הישראליות, בין היתר בחדשות 12, במסגרת הופעותיו הוא מציג לעיתים סרטונים הנוגעים לישראל ומגיעים מהעולם הערבי.

בינואר 2024 הפך לפרזנטור של עמותת "משאלת לב", הפועלת להגשמת משאלות לילדים שסובלים ממחלות מסכנות חיים.

באפריל 2024 הותקף חדאד לאחר שהתעמת עם מפגינים פרו-פלסטינים באוניברסיטת קולומביה שבניו יורק.

בשנת 2024 נבחר להשיא משואה בטקס הדלקת המשואות בהר הרצל.

באוקטובר 2024 נפסק לזכותו פיצוי של 24 אלף ש"ח בתביעת דיבה שהגיש כנגד הפעיל החברתי יוני שקד, זאת בעקבות טענות של שקד על עבודתו באם תרצו.

 עמדותיו 

חדאד מתח ביקורת על נבחרי ציבור ערבים שלטענתו עוסקים ב"בדלנות לאומית" המחריפה את הנתק מהמדינה ומהחברה היהודית בישראל. הוא מתנגד לשמאל הלא-ציוני בישראל, ולדבריו ספג יותר גזענות מהשמאל הרדיקלי מאשר מהימין הרדיקלי.

במהלך מלחמת חרבות ברזל חדאד קרא "לאמץ חלק מהמנטליות הערבית" ולהתנהל מול אויבי ישראל בעוצמה ובאכזריות. הוא קרא לאו"ם "הארגון הכי צבוע שיש", ואמר שהיה רוצה להיות שגריר ישראל באו"ם, "לייצג את המדינה שלנו ולנאום בערבית".

 פרסומים 
ממוזער|חדאד וצבי יחזקאלי באירוע קידום מכירות ספריהם בקניון איילון, 5 ביוני 2025|444x444 פיקסלים

בשנת 2024 יצא לאור ספרו הראשון, "תנו לי להסביר" בהוצאת ידיעות ספרים.

 חיים אישיים 
ממאי 2021 מאורס לאמילי שריידר, עיתונאית ופעילת הסברה ישראלית-אמריקאית ברשתות, בעלת טור ב"ג'רוזלם פוסט".

ב-30 ביולי 2025 פלט כדור מאקדחו האישי במהלך ויכוח עם רוכב קטנוע באזור כיכר השעון ביפו. נשקו נתפס והוא נחקר על ידי המשטרה, ולאחר מכן הוא נשלח לחמישה ימי מעצר בית. בעקבות זאת הוגש נגד חדאד כתב אישום באשמת מעשה פזיזות ורשלנות בנשק, ונגד רוכב הקטנוע הוגש כתב אישום באשמת תקיפה.

מתגורר בנצרת.

לקריאה נוספת

 יוּסֵף חדאד, תנו לי להסביר, ידיעות ספרים, 2025
 קישורים חיצוניים 


 "זינוק במספר המתנדבים במגזר הערבי", סרטון בערוץ 12







 טקס הדלקת המשואות 2024: משואת חזית ההסברה, באתר מערך הדיגיטל הלאומי



 הערות שוליים 

קטגוריה:פעילים חברתיים ישראלים
קטגוריה:לוחמי חטיבת גולני
קטגוריה:חיילי צה"ל במלחמת לבנון השנייה
קטגוריה:נכי צה"ל
קטגוריה:ערבים ישראלים
קטגוריה:ציונים ערבים
קטגוריה:ערבים נוצרים ישראלים
קטגוריה:נוצרים מזרח תיכוניים
קטגוריה:זוכי פרס בגין
קטגוריה:מקבלי תואר דוקטור לשם כבוד מאוניברסיטת אריאל בשומרון
קטגוריה:משיאי משואה ביום העצמאות: 2024
קטגוריה:נצרת: אישים
קטגוריה:פעילי הסברה ערבים
קטגוריה:פעילי הסברה ברשת
קטגוריה:ישראלים שנולדו ב-1985